Det 21-årige talent Andreas Holst Jensen rykker næste sommer til Aalborg Håndbold på en tre-årig kontrakt.

Siden 2014 har han spillet hos GOG. Men fra næste sommer bliver målene scoret for Aalborg Håndbold. Den 21-årige Andreas Holst Jensen er et af dansk herrehåndbolds største talenter, og derfor er glæden stor hos Aalborg Håndbold. - Vi har længe haft Andreas Holst i kikkerten, og vi er glade for, at han har valgt at fortsætte karrieren i Aalborg Håndbold. Han har et fantastisk skud, et godt blik for sine medspillere og er samtidig en tovejsspiller, der også er stærk i defensiven, siger direktør Jan Larsen, Aalborg Håndbold. Sidste sæson blev han udtaget til A-landsholdet, men desværre pådrog han sig en korsbåndsskade i semifinalen i maj. Han regner dog med at være tilbage på holdet i slutningen af denne sæson. -Jeg glæder mig til at komme til Aalborg Håndbold, der er en klub med store ambitioner og med tradition for at spille med om medaljerne i ligaen.  Det bliver dejligt at få hjemmebane i Jutlander Bank Arena foran Danmarks største hjemmepublikum, siger Andreas Holst Jensen.